2015. gada 29. septembrī Noteikumi Nr. 558

Rīgā (prot. Nr. 51  36. §)

***De minimis* atbalsta uzskaites un piešķiršanas kārtība**

**zvejniecības un akvakultūras nozarē**

Izdoti saskaņā ar

Lauksaimniecības un lauku attīstības likuma
5. panta septīto daļu

1. Noteikumi nosaka *de minimis* atbalsta uzskaites un piešķiršanas kārtību zvejniecības un akvakultūras nozarē saskaņā ar Komisijas 2014. gada 27. jūnija Regulu (ES) Nr. 717/2014 par Līguma par Eiropas Savienības darbību 107. un 108. panta piemērošanu *de minimis* atbalstam zvejniecības un akvakultūras nozarē (turpmāk – Komisijas regula Nr. 717/2014).

2. Lai saņemtu *de minimis* atbalstu saskaņā ar Komisijas regulas Nr. 717/2014 3., 4. un 5. panta nosacījumiem, atbalsta pretendents iesniedz atbalsta sniedzējam iesniegumu *de minimis* atbalsta saņemšanai (1. pielikums) (turpmāk – iesniegums). Iesniegumā norāda *de minimis* atbalsta pretendenta kārtējā gadā un iepriekšējos divos fiskālajos gados saņemto *de minimis* atbalstu neatkarīgi no atbalsta sniegšanas veida un atbalsta sniedzēja. *De minimis* atbalsta kumulēšanas gadījumā *de minimis* atbalsta pretendents sniedz informāciju arī par citu konkrētajam projektam saņemto atbalstu tām pašām attiecināmajām izmaksām. Ja *de minimis* atbalsta pretendents iepriekš *de minimis* atbalstu nav saņēmis, tas attiecīgo informāciju norāda iesniegumā.

3. Iesniegumu atbalsta pretendents iesniedz papīra dokumenta formā vai elektroniski. Ja iesniegums no *de minimis* atbalsta pretendenta saņemts papīra dokumenta formā, atbalsta sniedzējs Lauku atbalsta dienestā iesniedz minētā iesnieguma kopiju.

4. Ja pēdējo triju fiskālo gadu periodā ir notikusi *de minimis* atbalsta pretendenta apvienošanās, sadalīšana vai iegāde, atbalsta pretendents, aizpildot iesniegumu, norāda šādu informāciju:

4.1. katram apvienošanā iesaistītajam uzņēmumam iepriekš piešķirto *de minimis* atbalsta apmēru;

4.2. katram sadalīšanā iesaistītajam jaunajam uzņēmumam iepriekš piešķirto *de minimis* atbalsta apmēru, bet, ja šo nosacījumu nav iespējams izpildīt, atbalsta apmēru norāda proporcionāli, ņemot vērā katra jaunā uzņēmuma pašu kapitāla bilances vērtību sadali faktiskajā datumā;

4.3. iepriekš piešķirto *de minimis* atbalsta apmēru uzņēmumam, kas ir iegādāts pēdējo triju gadu laikā (norāda iegādes datumu).

5. Piešķiramā atbalsta apmēra izvērtējumā atbalsta sniedzējs ņem vērā saņemto *de minimis* atbalstu viena vienota uzņēmuma līmenī saskaņā ar Komisijas regulas Nr. 717/2014 2. panta 2. punktā sniegto viena vienota uzņēmuma definīciju.

6. Atbalsta sniedzējs pirms *de minimis* atbalsta piešķiršanas izvērtē, vai pēdējo triju fiskālo gadu periodā ir notikusi *de minimis* atbalsta pretendenta apvienošanās, sadalīšana vai iegāde.

7. Atbalsta sniedzējs šo noteikumu 6. punktā minētajos gadījumos ievēro Komisijas regulas Nr. 717/2014 3. panta 8. un 9. punktā ietvertos nosacījumus.

8. *De minimis* atbalsta apmērs nedrīkst pārsniegt Komisijas regulas Nr. 717/2014 3. panta 2. un 3. punktā noteikto summu.

9. Kumulējot *de minimis* atbalstu ar citu *de minimis* atbalstu, ievēro Komisijas regulas Nr. 717/20145. panta 1. un 2. punktā noteiktās prasības.

10. Lauku atbalsta dienests atbilstoši Komisijas regulas Nr. 717/2014 6. panta 4. punktam reģistrē, uzglabā un apkopo informāciju par piešķirto *de minimis* atbalstu.

11. Lai piešķirtais *de minimis* atbalsts nepārsniegtu Komisijas regulas Nr. 717/2014 3. panta 2. un 3. punktā noteikto summu vai Komisijas regulas Nr. 717/2014 5. panta 3. punktā noteiktajā atbalsta kumulēšanas gadījumā nepārsniegtu attiecīgo maksimālo atbalsta intensitāti vai atbalsta summu, atbalsta sniedzējs lūdz Lauku atbalsta dienestam informāciju par *de minimis* atbalsta pretendenta kārtējā gadā un iepriekšējos divos fiskālajos gados saņemto *de minimis* atbalstu un informāciju par plānoto *de minimis* atbalstu.

12. Lauku atbalsta dienests mēneša laikā izvērtē, vai plānotais atbalsts nepārsniegs Komisijas regulas Nr. 717/2014 3. panta 2. un 3. punktā noteikto pieļaujamo *de minimis* atbalsta apmēru vai Komisijas regulas Nr. 717/2014 5. panta 3. punktā noteiktajā atbalsta kumulēšanas gadījumā nepārsniegs attiecīgo maksimālo atbalsta intensitāti vai atbalsta summu. Ja minētais apmērs nav pārsniegts, Lauku atbalsta dienests rakstiski informē atbalsta sniedzēju par to, ka plānoto atbalstu ir atļauts sniegt saskaņā ar Komisijas regulas Nr. 717/2014 nosacījumiem, un norāda pamatojumu.

13. Ja Lauku atbalsta dienests konstatē, ka plānotais *de minimis* atbalsts pārsniedz Komisijas regulas Nr. 717/2014 3. panta 2. un 3. punktā noteikto *de minimis* atbalsta apmēru vai Komisijas regulas Nr. 717/2014 5. panta 3. punktā noteiktajā atbalsta kumulēšanas gadījumā pārsniegs attiecīgo maksimālo atbalsta intensitāti vai atbalsta summu, tas rakstiski informē atbalsta sniedzēju un atbalstu nepiešķir.

14. Atbalsta sniedzējs, pamatojoties uz *de minimis* atbalsta pretendenta iesniegumā norādīto informāciju un Lauku atbalsta dienesta iesniegto informāciju, nosaka piešķiramā *de minimis* atbalsta apmēru un aizpilda uzskaites veidlapu *de minimis* atbalsta piešķiršanai (2. pielikums) (turpmāk – uzskaites veidlapa).

15. Uzskaites veidlapā atbalsta sniedzējs norāda atbalsta summu, kādu piešķir konkrētajam *de minimis* atbalsta pretendentam.

16. Atbalsta sniedzējs lēmumā par *de minimis* atbalsta piešķiršanu norāda, ka atbalsts tiek piešķirts saskaņā ar Komisijas regulu Nr. 717/2014.

17. Atbalsta sniedzējs uzskaites veidlapu var sagatavot papīra dokumenta formā trijos eksemplāros vai elektroniski. Ja attiecīgo uzskaites veidlapu sagatavo papīra dokumenta formā, vienu eksemplāru glabā atbalsta sniedzējs, otru – *de minimis* atbalsta pretendents, bet trešo nosūta Lauku atbalsta dienestam. Ja atbalsta sniedzējs ir Lauku atbalsta dienests, tas piešķiramā *de minimis* atbalsta uzskaites veidlapu aizpilda divos eksemplāros, no kuriem vienu eksemplāru saglabā atbalsta pretendents un otru – Lauku atbalsta dienests.

18. *De minimis* atbalsta pretendents iesniegumu un uzskaites veidlapu glabā 10 gadus no dienas, kad tam piešķirts *de minimis* atbalsts.

19. *De minimis* atbalsta sniedzējs saņemtos iesniegumus un uzskaites veidlapas glabā 10 gadus no dienas, kad saskaņā ar atbalsta programmu ir piešķirts pēdējais atbalsts.

20. Atzīt par spēku zaudējušiem Ministru kabineta 2014. gada 5. augusta noteikumus Nr. 448 "Zvejniecības un akvakultūras nozarē piešķiramā *de minimis* atbalsta administrēšanas un uzraudzības kārtība" (Latvijas Vēstnesis, 2014, 164. nr.).

Ministru prezidente Laimdota Straujuma

Zemkopības ministrs Jānis Dūklavs